На основу чл. 53. Закона о локалним изборима („Службени гласник РС”, бр. 129/07, 34/10 – одлука УС, 54/11, 12/20, 16/20 - аутентично тумачење и 68/20), Изборна комисија општине Владичин Хан, на седници одржаној дана 23.6.2020. године, донела је

**Р Е Ш Е Њ Е**

 **ОДБИЈА СЕ** приговор Слађана Илића из Прекодолца, као неоснован.

**О б р а з л о ж е њ е**

Изборна комисија општине Владичин Хан је 22.6.2020. године у 19:30 часова, примила приговор члана бирачког одбора Слађана Илића из Прекодолца.

 Приговор је поднет на поступак спровођења и утврђивања резултата избора на бирачком месту број 11 Прекодолце Дом културе на изборима одржаним 21.6.2020. године.

 Подносилац приговора наводи да је приговор поднео због неправилности у поступку спровођења и утврђивања резултата избора на гласању за одборнике за Скупштину општине Владичин Хан на бирачком месту број 11 Прекодолце Дом културе на изборима одржаним 21.6.2020. године. Неправилности се односе на повреде члана 35. став 4. и став 9. Закона о локалним изборима јер је по тврдњама подносиоца приговора на крају изборних радњи (отварање кутије и бројање гласова) недостајао контролни лист у гласачкој кутији и на повреде члана 55. став 6. Закона о избору народних посланика јер су коришћени мобилни телефони и друга средства комуникације на бирачком месту, а да се докази о наведеном налазе у материјалу који је предат Изборној комисији општине Владичин Хан. Подносилац приговора предлаже да Изборна комисија општине Владичин Хан усвоји приговор и поништи гласање на бирачком месту број 11 Прекодолце Дом културе.

 Изборна комисија општине Владичин Хан је, претходно испитујући приговор, утврдила да је приговор благовремен и изјављен од стране овлашћеног лица.

 Приступивши разматрању навода из приговора, Изборна комисија општине Владичин Хан је констатовала следеће чињенично стање:

 - да је 22.6.2020. године у 02:25 часова Изборна комисија општине Владичин Хан примила изборни материјал од председника бирачког одбора на бирачком месту број 11 Прекодолце Дом културе, Милана Стојанчова, када је утврђено да је предао и запечаћени коверат у коме се налази контролни лист;

 - увидом у врећу са предатим изборним материјалом утврђено је да се поред остале документације налази и контролни лист са бирачког места број 11 Прекодолце Дом културе.

 Како је у предметном случају несумњиво утврђено да је Изборној комисији општине Владичин Хан предат контролни лист са бирачког места број 11 Прекодолце Дом културе, а да се је о осталим тврдњама требало одлучивати на бирачком месту од стране бирачког одбора, одлучено је као у диспозитиву овог решења.

 **Поука о правном средству:** Против овог решења може се изјавити жалба Управном суду у року од 24 часа од достављања решења, преко Изборне комисије општине Владичин Хан.

 Број: 013-57/2/2020

 У Владичином Хану, 23.6.2020. године у 14:50 часова

**ИЗБОРНА КОМИСИЈА ОПШТИНЕ ВЛАДИЧИН ХАН**

 **М.П.** **ПРЕДСЕДНИК**

 **Драган Станковић**